Document ID: 32014R0061

KOMISSION ASETUS (EU) N:o 61/2014,
annettu 24 päivänä tammikuuta 2014,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse syromatsiinin, fenpropidiinin, formetanaatin, oksamyylin ja tebukonatsolin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,
sekä katsoo seuraavaa:
(1)
Syromatsiinin ja oksamyylin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Fenpropidiinin, formetanaatin ja tebukonatsolin osalta jäämien enimmäismäärät vahvistettiin kyseisen asetuksen liitteessä III olevassa A osassa.
(2)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon syromatsiinin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (2). Elintarviketurvallisuusviranomainen suositteli jäämien enimmäismäärien alentamista tomaattien ja munakoisojen osalta. Muiden tuotteiden osalta se suositteli jäämien enimmäismäärien nostamista.
(3)
Elintarviketurvallisuusviranomainen totesi, että tiettyjä tietoja ei ollut saatavilla vuonankaalia, lehtisalaattia, sinappikaalia (rocket, rucola), papuja (tuoreet silpimättömät), herneitä (tuoreet silpimättömät) ja selleriä koskevista syromatsiinin jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajille ei aiheudu vaaraa, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle. Kyseisiä jäämien enimmäismääriä tarkastellaan uudelleen ja tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.
(4)
Elintarviketurvallisuusviranomainen totesi, että syromatsiinin jäämien enimmäismääristä tuoreissa yrteissä ei ollut saatavilla tietoja ja että riskinhallinnasta vastaavien tahojen on jatkettava asian tarkastelua. Ottaen huomioon Alankomaiden toimittamat lisätiedot hyvästä maatalouskäytännöstä ja koska kuluttajille ei aiheudu vaaraa, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle. Kyseisiä jäämien enimmäismääriä tarkastellaan uudelleen ja tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.
(5)
Elintarviketurvallisuusviranomainen ilmoitti, että syromatsiinin arvioitu käyttö siloendiiveissä saattaa aiheuttaa huolta kuluttajansuojan kannalta. Kyseistä tuotetta koskeva jäämien enimmäismäärä olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.
(6)
Syromatsiini on farmakologisesti vaikuttava aine eläinlääketieteen alalla. Lampaista peräisin olevien tuotteiden osalta jäämien enimmäismäärät olisi asetettava komission asetuksessa (EU) N:o 37/2010 (3) vahvistetulle tasolle, koska eläinlääkkeiden käytöstä johtuvan altistumisen odotetaan olevan suurempaa kuin kasvinsuojeluaineiden käytöstä johtuvan altistumisen.
(7)
Elintarviketurvallisuusviranomainen antoi perustellun lausunnon fenpropidiinin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (4). Se ehdotti jäämien määrityksen muuttamista. Se suositteli alentamaan jäämien enimmäismääriä banaanien, kauran, rukiin, vehnän ja sokerijuurikkaiden osalta. Muiden tuotteiden osalta se suositteli voimassa olevien jäämien enimmäismäärien nostamista tai pitämistä ennallaan.
(8)
Elintarviketurvallisuusviranomainen antoi perustellun lausunnon formetanaatin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti sekä sen 12 artiklan 1 kohdan mukaisesti (5). Se suositteli jäämien voimassa olevien enimmäismäärien pitämistä ennallaan tomaattien osalta.
(9)
Elintarviketurvallisuusviranomainen totesi, että tiettyjä tietoja ei ollut saatavilla meloneja ja vesimeloneja koskevista formetanaatin jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajille ei aiheudu vaaraa, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle.
(10)
Elintarviketurvallisuusviranomainen totesi, että syötäviksi ja viinin valmistukseen tarkoitettuja viinirypäleitä, mansikoita, paprikoita, kurkkuja, silpimättömiä papuja, purjoa ja kesäkurpitsoita koskevista formetanaatin jäämien enimmäismääristä ei ollut saatavilla tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.
(11)
Elintarviketurvallisuusviranomainen ilmoitti, että formetanaatin jäämien voimassa oleva enimmäismäärä kesäkurpitsoissa saattaa aiheuttaa huolta kuluttajansuojan kannalta.
(12)
Formetanaatti-tehoainetta sisältävän kasvinsuojeluaineen käyttöä aprikooseihin, persikoihin/nektariineihin, syötäviksi ja viinin valmistukseen tarkoitettuihin viinirypäleisiin, mansikoihin, paprikoihin, kurkkuihin, meloneihin, kurpitsoihin, vesimeloneihin, lehtisalaattiin ja siloendiiveihin koskevan lupamenettelyn puitteissa on tehty asetuksen (EY) n:o 396/2005 6 artiklan 1 kohdan mukaisesti hakemus voimassa olevien jäämien enimmäismäärien muuttamisesta.
(13)
Asetuksen (EY) N:o 396/2005 8 artiklan mukaisesti asianomainen jäsenvaltio arvioi tämän hakemuksen, ja arviointiraportti toimitettiin komissiolle.
(14)
Elintarviketurvallisuusviranomainen tutki hakemuksen ja arviointiraportin ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellun lausunnon ehdotetuista jäämien enimmäismääristä (6). Se toimitti kyseisen lausunnon komissiolle ja jäsenvaltioille sekä asetti sen yleisesti saataville.
(15)
Elintarviketurvallisuusviranomainen totesi perustellussa lausunnossaan, että toimitetut tiedot formetanaatin käytöstä aprikooseissa eivät ole riittäviä uuden jäämien enimmäismäärän vahvistamiseksi. Se ilmoitti, että mansikoita, paprikoita, kurkkuja ja kesäkurpitsoita koskevat ehdotetut jäämien enimmäismäärät saattavat aiheuttaa huolta kuluttajansuojan kannalta. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.
(16)
Kaikista muista käyttötarkoituksista elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Se otti huomioon tuoreimmat tiedot formetanaatin toksikologisista ominaisuuksista. Tätä ainetta mahdollisesti sisältävien elintarvikkeiden kulutuksesta johtuva elinikäinen altistuminen tälle aineelle taikka asianomaisten kasvien ja tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.
(17)
Elintarviketurvallisuusviranomainen antoi perustellun lausunnon oksamyylin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti sekä sen 12 artiklan 1 kohdan mukaisesti (7). Se suositteli jäämien voimassa olevien enimmäismäärien pitämistä ennallaan tiettyjen tuotteiden osalta.
(18)
Elintarviketurvallisuusviranomainen totesi, että tiettyjä tietoja ei ollut saatavilla appelsiineja, mandariineja, banaaneja, tomaatteja, munakoisoja, kurkkuja, pikkukurkkuja ja kesäkurpitsoita koskevista oksamyylin jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajille ei aiheudu vaaraa, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle. Kyseisiä jäämien enimmäismääriä tarkastellaan uudelleen ja tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Appelsiineja, mandariineja ja perunoita koskevien jäämien enimmäismäärien osalta elintarviketurvallisuusviranomainen totesi, että riskinhallinnasta vastaavien tahojen on tarkasteltava lisää riskinarvioinnin arvoja ottaen huomioon määritysraja jäämätesteissä.
(19)
Elintarviketurvallisuusviranomainen ilmoitti, että oksamyylin arvioidut uudet käyttötarkoitukset paprikoissa, meloneissa ja vesimeloneissa sekä paprikoita koskeva voimassa oleva jäämien enimmäismäärä saattavat aiheuttaa huolta kuluttajansuojan kannalta. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.
(20)
Elintarviketurvallisuusviranomainen antoi perustellun lausunnon tebukonatsolin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (8). Se ehdotti jäämien määrityksen muuttamista. Se suositteli alentamaan jäämien enimmäismääriä omenoiden, päärynöiden, aprikoosien, persikoiden, syötäviksi tarkoitettujen viinirypäleiden, mansikoiden, karhunvatukoiden, vadelmien, pensasmustikoiden, karpaloiden, herukoiden, karviaismarjojen, mustaseljan, porkkanoiden, palsternakkojen, juuripersiljan, valkosipulin, tomaattien, kurkkujen, kurpitsoiden, vesimelonien, parsakaalien, kukkakaalien, keräkaalien, parsan, purjon, soijapapujen, rukiin- ja vehnänjyvien sekä märehtijöiden maidon osalta. Muiden tuotteiden osalta se suositteli voimassa olevien jäämien enimmäismäärien nostamista tai pitämistä ennallaan.
(21)
Elintarviketurvallisuusviranomainen totesi, että tiettyjä tietoja ei ollut saatavilla kirsikoita, viinin valmistukseen tarkoitettuja viinirypäleitä, sinivatukoita, kaurajuuria, munakoisoja, meloneja, lehtiselleriä, maapähkinöitä, riisinjyviä, humalaa, mausteita (siemenet) ja kuminaa koskevista tebukonatsolin jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajille ei aiheudu vaaraa, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle. Kyseisiä jäämien enimmäismääriä tarkastellaan uudelleen ja tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Kuminan osalta on aiheellista ottaa huomioon Itävallan hyvästä maatalouskäytännöstä toimittamat lisätiedot ja vahvistaa jäämien enimmäismäärä kyseiselle tuotteelle samalle tasolle kuin mausteiden siementen ryhmälle.
(22)
Elintarviketurvallisuusviranomainen totesi, että kyssäkaalia, papuja (tuoreita silpimättömiä ja silvittyjä), herneitä (tuoreita silpimättömiä), auringonkukansiemeniä ja sokerijuurikkaita koskevista tebukonatsolin jäämien enimmäismääristä ei ollut saatavilla tietoja ja että riskinhallinnasta vastaavien tahojen on jatkettava asian tarkastelua. Kyssäkaalia, auringonkukansiemeniä ja sokerijuurikkaita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle. Ottaen huomioon unionin kauppakumppaneilta saadut huomautukset ja koska kuluttajille ei aiheudu vaaraa, papuja (tuoreita silpimättömiä ja silvittyjä) ja herneitä (tuoreita silpimättömiä) koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle. Papuja (tuoreita silpimättömiä ja silvittyjä) ja herneitä (tuoreita silpimättömiä) koskevia jäämien enimmäismääriä tarkastellaan uudelleen ja tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.
(23)
Elintarviketurvallisuusviranomainen ilmoitti, että tebukonatsolin arvioitu käyttö kiinankaalissa sekä omenoita, päärynöitä, kirsikoita, persikoita, syötäviksi ja viinin valmistukseen tarkoitettuja viinirypäleitä ja kiinankaalia koskevat voimassa olevat jäämien enimmäismäärät saattavat aiheuttaa huolta kuluttajansuojan kannalta. Kiinankaalia koskeva jäämien enimmäismäärä olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.
(24)
Elintarviketurvallisuusviranomainen toimitti tebukonatsolin käytöstä muissa sitrushedelmissä kuin appelsiineissä, lehtisalaatissa ja muissa salaattikasveissa, ruohosipulissa, persiljassa ja kuivatuissa palkokasveissa lausuntoja kyseisten tuotteiden jäämien enimmäismääristä (9) (10). Koska nämä lausunnot sisältävät lisätietoja, joita ei aiemmin ollut elintarviketurvallisuusviranomaisen saatavilla, ne on aiheellista ottaa huomioon.
(25)
Mitä tulee tebukonatsolin käyttöön luumuissa, valkosipulissa, sipuleissa, sokerimaississa, latva-artisokissa, kuivatuissa pavuissa, maapähkinöissä, soijapavuissa, puuvillansiemenissä, humalassa ja nisäkkäistä saatavissa muissa syötävissä osissa, Codex Alimentarius -komissio (CAC) (11) hyväksyi tebukonatsolille jäämien enimmäismäärät (CXL:t). Koska nämä CXL-arvot saavat tukea elintarviketurvallisuusviranomaisen päivitetystä arvioinnista, ne on aiheellista ottaa huomioon, lukuun ottamatta niitä CXL-arvoja, jotka eivät ole turvallisia unionin kuluttajille ja joista unioni esitti Codex Alimentarius -komissiolle varauman (12).
(26)
Sellaisten tuotteiden osalta, joille ei ole annettu asiaankuuluvia lupia tai joiden tuontia varten ei ole vahvistettu enimmäismääriä unionin tasolla tai joille ei ole vahvistettu jäämien enimmäismääriä Codex Alimentariuksessa, elintarviketurvallisuusviranomainen totesi, että riskinhallinnasta vastaavien tahojen on jatkettava asian tarkastelua. Nykyisen tieteellisen ja teknisen tietämyksen perusteella kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.
(27)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
(28)
Sen vuoksi asetusta (EY) N:o 396/2005 olisi muutettava.
(29)
Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.
(30)
Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu laillisesti ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.
(31)
Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.
(32)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.
2 artikla
Seuraavaan luetteloon sisältyviin tuotteissa ja niiden pinnalla käytettäviin tehoaineisiin sovelletaan edelleen asetusta (EY) N:o 396/2005 sellaisena kuin se oli ennen muuttamista tällä asetuksella, jos ne on tuotettu säännösten mukaisesti ennen 14 päivänä elokuuta 2014:
1)
syromatsiini ja fenpropidiini: kaikki tuotteet,
2)
formetanaatti: kaikki tuotteet paitsi syötäviksi ja viinin valmistukseen tarkoitetut viinirypäleet, tomaatit, munakoisot, kesäkurpitsat, melonit, kurpitsat ja vesimelonit,
3)
oksamyyli: kaikki tuotteet paitsi paprikat,
4)
tebukonatsoli: viini ja kaikki muut tuotteet paitsi omenat, päärynät, kirsikat, persikat, syötäviksi ja viinin valmistukseen tarkoitetut viinirypäleet ja kiinankaali.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä kuitenkin sovelletaan 14 päivästä elokuuta 2014, lukuun ottamatta syötäviksi ja viinin valmistukseen tarkoitetuissa viinirypäleissä, tomaateissa, munakoisoissa, meloneissa, kurpitsoissa ja vesimeloneissa käytettävää formetanaattia, jonka osalta sitä sovelletaan voimaantulopäivästä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä tammikuuta 2014.

Labels: 0
3
17
6